In nomine sanctæ et individuæ Trinitatis, Karolus ejusdem Dei omnipotentis misericordia imperator augustus. Si de rationibus ecclesiarum, respectu et amore Dei et Domini nostri Jesu Christi, opem conferendo contulerimus, nobis, conjugi et proli, imperioque nobis concesso profuturum præsentialiter et in perpetuum nullatenus dubitamus. Igitur omnium sanctæ Dei Ecclesiæ fidelium atque nostrorum comperiat universalis generaliter unitas, quoniam Adalgarius venerabilis Æduorum episcopus ad nostræ sublimitatis accedens mansuetudinem innotuit qualiter episcopatus res a diversis regibus detractæ et abstractæ sint, et cum magnæ mirabilisque fuerit isdem episcopatus amplitudinis, nimiis detractionibus stupenda esset adnullatus. Unde serenitatem nostram deprecatus est ut Flaviniacum nostri juris abbatiam ubi beatissimus Christi martyr Præjectus corpore requiescit, ad quam et Corbiniacum aspicit, sancto Nazario concederemus eamque æternaliter et inviolabiliter ipsi episcopatui concederemus. Cujus petitionibus ob Domini nostri Jesu Christi amorem suamque nobis amabilem deprecationem eo libentius cessimus, quo nobis amplius profuturum prospeximus. Præcipientes ergo jubemus et jubentes decernimus atque statuentes inviolabiliter confirmamus ut supradicta abbatia cum omnibus ad se pertinentibus quæsitis et adquirendis jamdicto sancto Nazario suisque episcopis sit æternaliter atque sicut alias ecclesiasticas res quæ simili modo a regibus et aliis datæ sunt, præsens et futurus præsul disponat, regat atque gubernet.